Viby 6.01. 2023.

**Høringssvar vedr. lokalplan 1181: High Performance Center med boliger i Viby.**

Viby Fællesråd har i et tidligere høringsvar vedrørende AGF’s planer om opførelse af et Akademi med diverse faciliteter for klubben – herunder kollegieværelse til klubbens udefrakommende unge spillere – anført:

**Det er vigtigt, at det nye byggeri tilpasses øvrige bygninger i området, og at det sker efter en dialog og inddragelse af borgerne i nærområdet.**

**At byggehøjden ikke vil genere eksempelvis beboerne på Midtagervej**

**Vi har foreslået, at der ikke bliver adgang til det nye byggeri fra Midtagervej**

**At der udarbejdes fornuftige løsninger for trafiksikkerhed og parkering**

Det er Viby Fællesråd klare opfattelse, efter både at have talt med AGF og efter oplysninger fra et godt dialogmøde med områdets beboere (22.11), at AGF har lyttet til både vores og beboernes ønsker og følgende nedjusteret i forhold til antal boliger og parkeringsforhold. Desuden har AGF anført, at den nye bygning ikke vil blive højere end det nuværende klubhus – ja endda mindre grundet terrænforholdene.

Viby Fællesråd deler beboernes bekymring omkring den trafikale sikkerhed i området og bakker beboerne op i deres ønske om en større aktiv kommunal indsats i forhold til at øge sikkerheden. Det er først og fremmest ønsket om en fartnedsættelse (40 km/t), flere vejbump (Terp Skovvej) samt et mindre helleanlæg ud mod Chr. X’s Vej.

Viby Fællesråd har valgt kun at fokusere på det nye byggeri, og har valgt ikke at inddrage sig i debatten omkring andre forhold på det nuværende anlæg – såsom støj fra kunststofbaner, lysudfordringer fra projektører m.m. Det er dog vores ønske, at AGF hele tiden vil bevare og optimere et godt forhold til sine naboer.

Vi ved, at et fodboldakademi i sammenhæng med klubbens nye klubhus har været et længe og stort ønske for klubben. Ikke mindst set i lyset af den benhårde konkurrence, der mellem Superligaklubberne om de unge talenter.

Viby Fællesråd håber, at satsningen vil give resultater for klubben ud i fremtiden.

På vegne af Viby Fællesråd

Hans Peter Mehlsen.